Kyk: Joshua se vlieënde voeteUganda se Joshua Cheptegei het die 5 km-wêreldrekord op ’n drafstap verbeter. Foto: Twitter. Uganda se Joshua Cheptegei het tans die hardloopwêreld aan sy voete. Die 23-jarige langasem het die afgelope naweek in Monaco die wêreldrekord vir ’n 5 km-wedloop verpletter toe hy dié afstand in ’n verstommende tyd van 12:51 minute afgeblits het. Sodoende het hy die vorige wêreldrekord – wat deur Kenia se Ronex Kipruto opgestel is – met 27 sekondes verbeter. Snaaks genoeg het hy ’n voorgevoel gehad dat Monaco vir hom iets spesiaal sou inhou. “Ek is opgewonde om te sien hoe vinnig ek môre kan hardloop. Dit sal my eerste wedloop van ’n baie belangrike Olimpiese jaar wees,” het hy getwiet. Die stophorlosie het Cheptegei se eerste kilometer teen ’n pas van 2:31 minute gemeet en soos wat die wedloop gevorder het, het hy hoegenaamd nie sy pas verslap nie. “Sjoe, dit is rêrig wonderlik. Ek wou graag ’n onder-13-minute gehardloop het en my bene het sterk gedurende die wedloop gevoel; daarom het ek besluit om die rekord te jaag. Om dit egter met so baie sekondes te verbeter, laat my breed glimlag,” het Cheptegei aan die media gesê. Hy het verlede jaar ook die 10 km-wêreldrekord verbeter met sy spogtyd van 26:38 minute in Spanje. Sy twee 5 km-tye was toe onderskeidelik op 13:23 minute en 13:15 minute gemeet. Tog is daar diegene wat taamlik skepties oor sy jongste wêreldrekord is. En dit is nie omdat hy enige verbode middels ingeneem het nie, maar eerder oor sy hardlooptekkies. Cheptegei het in Monaco met sy nuwe (en omstrede) Nike Vaporfly-tekkies gehardloop. Kritici – soos Australië se voormalige marathon-wêreldrekordhouer Robert de Castella – voel dat tegnologie drawwers ’n onregverdige voorsprong gee. Dié paar tekkies is op só ’n wyse ontwerp om glo ’n ekstra huppel in jou stap te sit. Volgens die vervaardigers kan dit ’n drawwer se effektiwiteit met tot 4% verbeter. Eliud Kipchoge het byoorbeeld ’n prototipe van dié skoene gedra toe hy verlede jaar die eerste persoon geword het om ’n marathon in onder twee ure te voltooi. “Dit is soos om met ’n veer in jou skoen te hardloop. Dit is belaglik,” het De Castella gesê. Maar jou deursneedrawwer sou waarskynlik sukkel om die Parkrun in ’n tyd van 25 minute te voltooi. Ruimtepak-tekkies en al.